苦熱行
作者：僧鸞
朝代：唐

paragraphs: 燭龍銜火飛天地，平陸無風海波沸。
彤雲疊疊聳奇峰，焰焰流光熱凝翠。
煙島摶鵬嚲雙翅，羲和赫怒強總轡。
飲流夸父斃長途，如見當中印王字。
明明夜西朝又東，古來有道仍再中。
扶桑老葉蔽不得，輝華直欲凌蒼空。
行人揮汗翻成雨，口燥喉乾嗌塵土。
西郊雲色晝冥冥，如何不救生靈苦。
何山怪木藏蛟龍，縮鱗卷鬣爲乖慵。
不發滂澤注天下，欲使風雷何所從。
旱苗原上枯成焰，嶽靈徒祝無神驗。
豪家簾外喚清風，水紋明角鋪長簟。
玉扇畫堂凝夜秋，歌豔繞梁催莫愁。
陽烏落盡酒不醒，扶上西園當月樓。
廢田暍死非吾屬，庫有黃金倉有粟。